Skagmennirnir kunna listina að toppa á réttum tíma Aðaltvímenningi Briddsfélags Borgarfjarðar lauk í gærkveldi í Logalandi . Keppnin var jöfn og spennandi og fyrir síðasta kvöldið áttu fimm pör raunhæfa möguleika á sigri . Það voru Skagamennirnir Magnús og Leó sem höndluðu pressuna best . Þeir höfðu verið í toppbaráttunni allt mótið en án þess þó að leiða það . Lokakvöldið settu þeir í fimmta gír og rúlluðu yfir andstæðinga sína eins og enginn væri morgundagurinn . Skor þeirra var ævintýralega hátt , eða 75,7% . Með þessu glæsiskori tryggðu þeir sér sigur á mótinu með 1065 stigum . Borgnesingarnir Dóra og Rúnar tóku annað sætið með 1063,6 stigum , en þau fengu 61,8% úr lokakvöldinu . Sveinbjörn og Lárus á Hvanneyri tryggðu þriðja sætið með 64,2% skori sem alla jafnan dugir til sigurs fyrir stakt kvöld . Þeir enduðu með 1042 stig . Næsta mánudag verður spilaður léttur tvímenningur hjá félaginu og Jólasveinatvímenningur félagsins verður svo föstudagskvöldið 13. desember . Þar verður að vanda dregið saman í pör . Síðasta spilamennska ársins hjá félaginu verður svo mánudagskvöldið 16. desember .